b'\n_START_ARTICLE_\nBispebryggen\n_START_PARAGRAPH_\nBispebryggen er en tidligere brygge nederst i S\xc3\xb8lvberggata i \xc3\x98sterv\xc3\xa5g i Stavanger. I dag st\xc3\xa5r det en statue av Cornelius Cruys p\xc3\xa5 Bispebryggen.\n_START_SECTION_\nHistorikk\n_START_PARAGRAPH_\nDen omtales f\xc3\xb8rste gang som bispens brygge i 1627, da det kom ved herfra. Brygga ble brolagt i 1842 og utvidet i 1853. I dag er kaiene (\xc3\x98sterv\xc3\xa5gkaien) forlenget utenfor sj\xc3\xb8husene og brygga._NEWLINE_Det har v\xc3\xa6rt gjettet p\xc3\xa5 at den kan ha hatt navnet Konventbryggen._NEWLINE_I 1853 ble det opplyst at Bispebryggen var der de fleste vedfart\xc3\xb8yene og mange andre fart\xc3\xb8yer la til i byen. En fjerdedel av byens befolkning brukte denne brygga. Trafikken over denne allmenningen var st\xc3\xb8rre enn over noen annen allmenning i byen. Som en f\xc3\xb8lge av dette ble det i 1853 kj\xc3\xb8pt et hus som ble revet for \xc3\xa5 utvide brygga..\n_START_SECTION_\nBispebrygga som stridsemne\n_START_PARAGRAPH_\nI 1297 er biskopsbrygga omtalt i forbindelse med en strid om noe ved. Kilden har v\xc3\xa6rt brukt som grunnlag for en diskusjon om \xc3\x98sterv\xc3\xa5g eller V\xc3\xa5gen var byens middelaldersentrum. Det som kan brukes som argument for at hendelsen var i \xc3\x98sterv\xc3\xa5g, er at vi fra senere kilder vet at Bispebrygga i \xc3\x98sterv\xc3\xa5g var det viktigste mottaksstedet for ved til byen. Men navnet Bispebrygga i \xc3\x98sterv\xc3\xa5g kan v\xc3\xa6re fra etter reformasjonen, da det ble slutt med biskoper p\xc3\xa5 Kongsg\xc3\xa5rd. Vi vet ogs\xc3\xa5 at biskop Hoskuld Hoskuldsson hadde et naust og ildhus i V\xc3\xa5gen og at G\xc3\xa5rdsbrygga i V\xc3\xa5gen h\xc3\xb8rte til Kongsg\xc3\xa5rd. _NEWLINE_Bispebrygga st\xc3\xa5r p\xc3\xa5 Arneg\xc3\xa5rd sin grunn, og det er s\xc3\xa5 langt vi vet ikke noen knytning mellom det katolske bispeembetet og Arneg\xc3\xa5rd. Arneg\xc3\xa5rd var likevel omkring \xc3\xa5r 1600 i kongens eie, s\xc3\xa5 den kan ha blitt ekspropriert ved reformasjonen. I 1737 omtales den s\xc3\xa5kalte Bispebrygga som Thomas Halvorsens almenning, og har trolig v\xc3\xa6rt eid av Thomas Halvorsen.'